**L-am numit Katrina**

*Azoitei Stefania*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

L-am numit Katrina,

Pentru că era un uragan

Ce-şi purta zâmbetul ca pe un portret de DaVinci,

Iar pielea îi părea făurită în Univers.

Nici o aşchie n-a lăsat Dumnezeu măcar.

Distrugea tot ce atingea,

Dar totul se lăsa atins de el ,

Iar eu îi sorbeau nectarul de pe buze

Doar cu privirea.

În schimb, îmi mai dăruia câte o stea

Ce şi-o dezlipea de pe trupu-i plin de constelaţii.

Era un uragan pentru că–mi făcea sângele să se învârtă

Şi îmi înnoda venele sub fixarea sa,

Iar dacă mă atingea şi pentru o clipă

Sufletul mi se dezmembra în fire de nisp,

Ce se aliniau toate să i se dăruie lui.

L-am iubit pe Katrina

Căci era tot ce nu puteam înţelege.

Într-o zi din suflet i s-a desprins un spin,

Iar în loc de Soare, a picurat cu sânge.

Şi acum sunt sigură că Dumnezeu e supărat pe mine

Deoarece i-am otrăvit sculptura cu iubire.

De atunci nu l-am mai numit Katrina .

Să-i spun simplu, iubire, era mult mai devastator.